《代胡仓进圣德惠民诗一首》
宋代·王阮

平楚皆膏壤，成汤忽旱年。人知圣虑切，恩遣使臣宣。

乙卯饥荒后，长沙富庶全。纪年四十载，斗米二三钱。

县县人烟密，村村景物妍。朱蹄骄柳陌，金镫丽花钿。

习此民成懒，加之吏不虔。力耕终苟且，劝课或迁延。

绿野田多旷，潢池恶未悛。曷尝修稼政，但见饰宾筵。

丰稔时难保，盈虚理有还。自应成赤地，安得咎苍天。

义廪真良法，皇家以备先。积仓何止万，存数仅馀千。

滥以疏庸迹，来司敛散权。一身初抵此，四顾但茫然。

奏发常平弊，财蒙内帑捐。敢云呈敏手，幸免奋空拳。

蔑问秦输闭，专稽稷懋迁。陆修流马运，水作汎舟连。

凡属灾伤事，深将利害研。兼并勤告谕，商旅渐喧阗。

市直虽翔踊，官收却痛蠲。北来因鼎粟，南至出渠船。

稍稍收成廪，纷纷出著鞭。起于衡岳趾，环厥洞庭舷。

湖北疆参错，江西境接联。里虽千万远，身亦再三遄。

必务经行遍，深防赈给偏。规模颁郡吏，出纳谨乡贤。

敢避风兼雨，周爰陌与阡。有时沉水底，镇日上山巅。

不复通舟楫，宁容坐马鞯。屐多穿石仄，裳惯湿河壖。

江步时时到，村虚日日穿。救头方甚急，援手讵辞胼。

畴昔虽多病，驰驱却自痊。已成迷晓夜，不复惮山川。

松径行时盖，杨花坐处毡。光华虽备使，萧散类登仙。

林密花频剪，途穷木可缘。石攲行恐压，溪涨涉疑漩。

昔出正初吉，今经六下弦。奔忙驰似箭，来往转如圜。

王事歌苞杞，归心却杜鹃。力虽疲险阻，志务报陶甄。

忆昨初行日，萧然亦可怜。饿羸皆偃仆，疾疫更牵缠。

讵止家徒壁，多遗屋数椽。葛根殚旧食，竹米继新饘。

略救朝昏急，终非肺腑便。声音中改变，形质外羸孱。

气苶胸排骨，神昏眼露圈。步攲身欲仆，头褪发俱卷。

妇馁心成疾，儿啼口坠涎。乱花生目睫，炎火亢喉咽。

袅袅浑无力，昏昏只欲眠。尽挛持耒手，顿削负薪肩。

状貌已成鬼，号呼几乱蝉。兽穷思旷野，鱼困想清泉。

山僻无人到，帷惊有使褰。初闻争欲走，稍定使来前。

尔俗饥虽困，吾君施体乾。知民方疾苦，遣吏抚迍邅。

置院收鳏寡，分场赈市廛。贷粮招复业，散种使耕田。

寒给衾裯暖，春颁药剂煎。凡今严吏责，皆是恤民编。

稍见儿童集，徐看父子牵。共争扶杖听，咸乐置邮传。

茶献迎门礼，香浮夹道烟。耳闻身鼓舞，心切涕潺湲。

坐定徐言此，从来未见焉。一时愆润泽，万里奏艰鲜。

灌溉非无桔，精虔亦有牷。畬乾终损粟，池涸竟枯莲。

诗骇周宣魃，经书鲁国蝝。坐令民皞皞，翻作泣涟涟。

平日安丰稔，今朝乍疾颠。老羸如病马，壮健若飞鸢。

忽见皇恩沐，亲驰使命专。听言初挟纩，拜赐悉鸣弦。

新岁天心格，经时雨势绵。东皋耕泽泽，南亩溜溅溅。

坎豆皆勤作，根涯悉勉旃。水耕荣唪唪，陆种茂芊芊。

件件丝盈轴，方方麦荐笾。指知食欲动，目望酒先撋。

舍北行歌畅，村南伐鼓渊。鱼占何必梦，斗覆已明躔。

甲子晴尤好，嘉平雪记填。自今知岁岁，王道永平平。

抚己叨逢主，占星幸备员。耳亲闻击壤，手敢废题笺。

农事修其职，邦基赖以坚。但令仓廪实，何患犬羊膻。

商克周饥止，邢存卫雨愆。定知丰稼穑，端在讲戈鋋。

足食繄兵法，行粮咏雅篇。愿陈王朴论，一稔遂平边。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。